Nøgleord

Sammendrag



Nøgleord

1. Fælles udenrigs- og sikkerhedspolitik – visse specifikke restriktive foranstaltninger mod visse personer og enheder på baggrund af situationen i Syrien – afgørelse 2011/273/FUSP og forordning nr. 442/2011 – formodning om støtte fra lederne af Syriens største virksomheder til det syriske regime – foreligger ikke

(Rådets forordning nr. 442/2011, som ændret ved forordning nr. 878/2011; Rådets afgørelse 2011/273, som ændret ved afgørelse 2011/522)

2. Den Europæiske Union – domstolskontrol med lovligheden af institutionernes retsakter – restriktive foranstaltninger over for Syrien – kontrollens rækkevidde

(Den Europæiske Unions charter om grundlæggende rettigheder, art. 47; Rådets forordning nr. 442/2011, som ændret ved forordning nr. 878/2011; Rådets afgørelse 2011/273, som ændret ved afgørelse 2011/522)

3. Fælles udenrigs- og sikkerhedspolitik – restriktive foranstaltninger over for Syrien – indefrysning af midler og økonomiske ressourcer – annullationssøgsmål anlagt af en person, som drager fordel af det syriske regime og er omfattet af en afgørelse om indefrysning af pengemidler – fordeling af bevisbyrden – afgørelse baseret på en række indicier – lovlig – betingelser

(Rådets forordning nr. 442/2011, som ændret ved forordning nr. 878/2011; Rådets afgørelse 2011/273/FUSP, som ændret ved afgørelse 2011/522/FUSP)

4. Appel – anbringender – fejlagtig vurdering fra Rettens side af Rådets anvendelse af en formodning om støtte inden for rammerne af en afgørelse om indefrysning af pengemidler, der er truffet over for en person, som drager fordel af det syriske regime – følger – annullation af den anfægtede dom – foreligger ikke – betingelse – en tilstrækkelig prøvelse fra Rettens side af, om der er et tilstrækkeligt solidt faktisk grundlag for afgørelsen om indefrysning af pengemidler

(Rådets forordning nr. 442/2011, som ændret ved forordning nr. 878/2011; Rådets afgørelse 2011/273/FUSP, som ændret ved afgørelse 2011/522/FUSP)

Sammendrag

1. Artikel 3, stk. 1, og artikel 4, stk. 1, i afgørelse 2011/273 om restriktive foranstaltninger over for Syrien, som ændret ved afgørelse 2011/522, omfatter bl.a. personer og enheder, der drager fordel af eller støtter regimet, og personer og enheder med tilknytning til dem, mens artikel 5, stk. 1, i forordning nr. 442/2011 om restriktive foranstaltninger på baggrund af situationen i Syrien, som ændret ved forordning nr. 878/2011, bl.a. omfatter personer og enheder, der drager fordel af eller støtter dette regime, og personer og enheder med tilknytning til dem.

Hverken afgørelse 2011/273 eller forordning nr. 442/2011 indeholder nogen definition af begreberne »drager fordel af« det syriske regime, »støtter« det nævnte regime eller begrebet »tilknytning« til personer og enheder, der drager fordel af eller støtter det syriske regime. De indeholder heller ingen præciseringer om bevismidler vedrørende disse forhold.

Derfor opstiller hverken afgørelse 2011/273 eller forordning nr. 442/2011 nogen formodning for støtte til det syriske regime over for ledere af de førende virksomheder i Syrien.

(jf. præmis 41-43)

2. Den effektive domstolsprøvelse, som er sikret ved artikel 47 i Den Europæiske Unions charter om grundlæggende rettigheder, indebærer, at Unionens retsinstanser i forbindelse med prøvelsen af, om begrundelsen for afgørelsen om at opføre en bestemt persons navn på listen over personer, der er genstand for restriktive foranstaltninger, er lovlig, skal sikre sig, at denne afgørelse, hvis rækkevidde er individuel for denne person, er baseret på et tilstrækkeligt solidt faktisk grundlag. Dette indebærer en efterprøvelse af de faktiske omstændigheder, der indgår i begrundelsen for de anfægtede retsakter, med henblik på en stillingtagen til, om der er belæg for disse grunde, eller i det mindste én af dem, som i sig selv anses for at kunne begrunde de nævnte retsakter. I forbindelse med den vurdering af, hvad der er på spil, som er et led i proportionalitetsprøvelsen af de omhandlede restriktive foranstaltninger, kan der tages hensyn til den sammenhæng, hvori disse foranstaltninger indgår, til, at der var et påtrængende behov for at vedtage sådanne foranstaltninger, som har til formål at lægge pres på det syriske regime med henblik på, at det ophører med den voldelige undertrykkelse af befolkningen, og vanskeligheden af at fremskaffe nærmere beviser i en stat i borgerkrig og med et autoritært styre.

(jf. præmis 45 og 46)

3. Henset til denne situation har Rådet løftet den bevisbyrde, der påhviler det, såfremt det for Unions retsinstanser har fremlagt en række præcise, konkrete og sammenhængende indicier, der gør det muligt at fastslå, at der er en tilstrækkelig forbindelse mellem den person, der er undergivet en foranstaltning til indefrysning af midler, og det regime, der bekæmpes.

(jf. præmis 52)

4. Eftersom Retten således foretog en prøvelse af, om opførelsen af en person på listerne over personer, der er genstand for restriktive foranstaltninger, var velbegrundet, på grundlag af en række indicier vedrørende hans situation, hverv og relationer i sammenhæng med det syriske regime, som ikke er blevet tilbagevist af den berørte person, kan henvisningen i den appellerede dom til en formodning for støtte til det nævnte regime derfor ikke påvirke lovligheden af den appellerede dom, for så vidt som det fremgår af Rettens konstateringer, at den har foretaget en tilstrækkelig prøvelse af, om der er et tilstrækkeligt solidt faktisk grundlag for opførelsen af nævnte person på de pågældende lister.

(jf. præmis 54)